nb en en en fr de da id da nb da da en en da da da en en en en en en da en da en en en en en en en sv da en en
Sikke et drama - Svanholm Cricketklub
Søndag d. 2. maj 2010 kl. 11:36 af Henrik Pfaff
11 point i sidste over og Svanholm vandt på sidste bold i kvartfinalen i pokalturneringen
Pokalkampen Ishøj - Svanholm. Kampens sidste bold. Svanholms Zameer Khan skal score to for uafgjort - 3 for at vinde. Bliver kampen uafgjort vinder Svanholm, der har mistet færrest gærder (7 mod Ishøjs 8).
Zameer Khan scorer en toer. Vender og løber for treeren. Falder. Kasteren står nærmest med bolden i hånden, men stikker ved siden af, skønt han kunne have gået hen og vippet overliggeren. Kahn får rejst sig op og når treeren. Var han blevet løbet ud, havde begge hold mistet 8 gærder - og holdene skulle ud i en kastekonkurrence. Sådan kan det gå, når man ikke er klar over reglerne.
Ishøj var så tæt på at fjerne det tredje elitedivisionshold fra pokalturneringen. Holdets Pawan Kumar er en imponerende kaster. Hans sidste 2 overe i kampens sidste heftige fase kostede 1 point. Han kastede ganske simpelt hver eneste bold lige ned i gærdespillerens dækhul og endte med 2 for 10 på 7 overe Ishøj scorede 162 inkl. et tillæg på 18 point (der kun blev spillet 2 x 35 overe, da kampen kom 2 ½ time for sent i gang på grund af vejret) og Svanholm endte altså med 163/7 på den 35 overs sidste bold og scorede de fornødne 11 på sidste over.
Man må prise sig lykkelig over, at de to klubber var enedes om, at få en neutral dommer til denne kamp. DCF`s formand Thomas Kentorp sørgede som enedommer for, at kampen forløb sportsligt korrekt.
Svanholm var først i marken og det var vanskelige betingelser. Græsset vådt og bolden ikke til at holde på. Efter 1 Ishøj-gærde ude for 2, kunne vi ikke få hul og andet gærde faldt først ved 60. Ishøjs sidste over mod Bobby Chawla indbragte 14 - det gjorde det vanskeligt. Hamit Shah 3/21, Bobby Chawla 2/42.
Vi åbnede med Zishan Shah og Thomas Vestergård, der først faldt ved totalen 33 i over nr. 11. Så var presset lagt på gærdespillerne, der skulle score omkring 7 pr. over. Zishan holdt sammen på det med 64 og så var der lidt spredt fægtning fra Hamid Shah (17) og James Moniz (15) m.fl.
Pokalsemifinalen står mod Glostrup.
2 holdet vandt breddepokalkampen mod Hvidovre II i en lige så spændende kamp. Her var det Hvidovres gærdespiller, der blev løbet ud, da holdet havde 131 mod vores indledende 132. Sahadat Riaz lavede 39, Saif Yaqub 32x. Dele af vores kastning var ubeskrivelig og hvis anføreren ikke til sidst havde fundet frem til Kizhar Javaid (3/8 på kampens sidste overe) var det aldrig gået.